UTBYTTE: Et enstemmig årsmøte i Trondheim Ap ber landsmøtet i partiet innføre forbud mot utbytte i barnehagesektoren.

Barnehage

Trondheim Arbeiderpartis vedtak føyer seg inn i en rekke nylige forsøk på å hindre kommersiell drift av barnehager.

Klassekampen har tidligere omtalt at det i Oslo, Bodø og Tromsø er lagt ned forbud mot nye kommersielle aktører i barnehagesektoren.

For to uker siden fulgte Trondheim etter. Bystyret stengte døra for kommersielle barnehagedrivere, etter et forslag fra partiet Rødt.

Nå ønsker Trondheim Arbeiderparti å gå enda hardere til verks.

Private barnehager: • I 2014 var det rundt 3300 private barnehager i Norge. Det utgjorde rundt halvparten av alle barnehagene i landet, og over halvparten av disse var kommersielle. • Private barnehager mottar samme støtte som kommunale, men er ikke underlagt samme krav til bemanning, åpningstider og arbeidsvilkår. • Årsmøtet i Trondheim Ap vedtok i helgen at de vil forby å ta ut utbytte fra barnehager.

Enstemmig krav

Som Adresseavisen skrev mandag, ble det under lokalpartiets årsmøte i helga fremmet et forslag om at Arbeiderpartiets landsmøte skal gå inn for å endre barnehageloven slik at barnehager får utbytteforbud. Forslaget ble enstemmig vedtatt.

Privatskoler har i dag utbytteforbud. Det bør også barnehagesektoren ha, hevder forslagstiller Marek Jasinski.

– Barnehageplasser er en lovfestet rettighet. Disse plassene må kommuner tilby uansett. I dag er det totalforbud mot å ta ut utbytte av private skoler, det er ingen grunn til at ikke det samme skal gjelde for private barnehager, sier Jasinski, som er kommunalråd for Ap i Trondheim.

Øker i antall

Kommersielle barnehager utgjør i dag en langt større andel av barnehagene enn for bare få år siden.

I 2005 gikk ett av ti barn i en kommersielt eid barnehage. I 2015 var andelen over 25 prosent.

Private barnehager har i dag krav på lik offentlig støtte som kommunale barnehager. Støtten til private barnehager har derfor økt i takt med at andelen private har økt.

På tross av lik rett til støtte er ikke de private barnehagene underlagt samme krav til arbeidsvilkår og bemanning som de offentlige.

Jasinski forteller at det i Ålesund er avdekket at to barnehager brukte en seksdel av den offentlige støtten på lederlønn og utbytte.

– Vi ser at flere og flere kommersielle selskaper etablerer seg og tar ut store utbytter. Vi må si stopp når vi ser at millionbeløp går rett i lomma til aksjonærer, istedenfor til barnehagedrift, sier hun.

– Hva gjør dere hvis barnehagedriverne svarer på utbytteforbudet med å legge ned barnehager?

– Pengene til de private kommer fra kommunekassa uansett. Hvis en barnehage går konkurs eller legger ned, så vil en annen aktør eller det offentlige sikre nok plasser.

Sentral støtte til forslaget

Familiepolitisk talsperson i Arbeiderpartiet, Anette Trettebergstuen, avviser ikke et nasjonalt forbud mot utbytte.

«Dette er oppe til debatt hos oss. Vi vil se på mulighetene rent praktisk», skriver hun i en tekstmelding til Klassekampen.

Hun viser til at partiet i utkast til sitt nye program skriver at det vil innskrenke kommersielle aktørers mulighet til å ta ut utbytte ved å spekulere i lavere bemanning og dårligere pensjons- og lønnsvilkår enn det som kreves av kommunale aktører.

Også Utdanningsforbundet vil innføre utbytteforbud i barnehagesektoren.

– Offentlige midler som er bevilget til barnehager, skal komme barna og de ansatte til gode, sier leder i forbundet Steffen Handal.

Forslaget om utbyttestans behandles på landsmøtet i april. Blir forslaget vedtatt, vil det ikke være første gangen Ap prøver å begrense utbytte i barnehagesektoren.

Da den rødgrønne regjeringen prøvde noe liknende i 2010, leide barnehageselskapet Espira inn den nyansatte First House-rådgiveren og tidligere Ap-statsråden Bjarne Håkon Hanssen for å stanse forsøket. Forslaget ble til slutt trukket.

innenriks@klassekampen.no